ส่วนที่ 1

ข้อมูลสรุป (Executive Summary)

กลุ่มบริษัทประกอบด้วยบริษัท ฐิติกร จำกัด (มหาชน)
ดำเนินธุรกิจให้เช่าซื้อรถจักรยานยนต์และรถยนต์
ในเขตกรุงเทพฯ,ปริมณฑลและต่างจังหวัดในทุกภูมิภาคของประเทศไทย บริษัทถือหุ้นร้อยละ 99.99
ในบริษัท ซี.วี.เอ. จำกัด ซึ่งดำเนินธุรกิจให้เช่าซื้อรถจักรยานยนต์และถือหุ้นร้อยละ 99.99
ในบริษัท ชยภาค จำกัด
ซึ่งดำเนินธุรกิจให้เช่าซื้อรถยนต์ในเขตกรุงเทพฯและปริมณฑลรวมถึงต่างจังหวัดในบางพื้นที่ ปี 2549
กลุ่มบริษัทให้เช่าซื้อรถจักรยานยนต์ใหม่ต่อรถจักรยานยนต์มือสองในสัดส่วนร้อยละ 92 ต่อร้อยละ 8
และให้เช่าซื้อรถยนต์ใหม่ต่อรถยนต์มือสองในสัดส่วน ร้อยละ 4 ต่อ ร้อยละ 96

กลุ่มบริษัทดำเนินธุรกิจให้เช่าซื้อรถจักรยานยนต์และรถยนต์มานานกว่า 30 ปี
ปัจจุบันมีส่วนแบ่งการตลาด ร้อยละ 25.08
ซึ่งเป็นอันดับหนึ่งของธุรกิจเช่าซื้อรถจักรยานยนต์ในเขตกรุงเทพฯและปริมณฑลติดต่อกันมาเป็นปีที่ 24
ทั้งนี้กลุ่มบริษัทมีเครือข่ายของพันธมิตรทางธุรกิจ 719 แห่ง และเจ้าหน้าที่สินเชื่อกว่า 300
คนประจำอยู่ในเขตพื้นที่ที่ให้บริการ ส่งผลให้มีความรวดเร็วในการอนุมัติสินเชื่อให้แก่ลูกค้า
จากการดำเนินธุรกิจเช่าซื้อรถจักรยานยนต์และรถยนต์มาเป็นเวลานานทำให้กลุ่มบริษัทมีระบบฐานข้อมูลลูกค้าเช่าซื้อขนาดใหญ่เป็นของตัวเอง
โดย ณ 31 ธันวาคม 2549 กลุ่มบริษัทมีลูกค้าจำนวนกว่า 200,000
รายและมีฐานข้อมูลประวัติลูกค้าไม่เกิน 10 ปี กว่า 500,000 ราย นอกจากนี้
กลุ่มบริษัทยังมีความสัมพันธ์ที่ดีกับพันธมิตรทางธุรกิจนับแต่ก่อตั้งบริษัท
รวมถึงเป็นที่ยอมรับในเรื่องความซื่อตรง
ในการให้บริการโดยได้รับความไว้วางใจจากลูกค้าและสถาบันการเงินตลอดมา
ในส่วนของช่องทางการชำระเงินกลุ่มบริษัทได้นำระบบใบแจ้งเตือนการชำระเงินและระบบ Bar
Code มาใช้อำนวยความสะดวกแก่ลูกค้า โดยเฉพาะการชำระเงินผ่านระบบธนาคาร, Counter
Service ที่กระจายอยู่ทั่วประเทศ
ซึ่งถือได้ว่าสิ่งที่กล่าวมาทั้งหมดเป็นจุดเด่นที่ส่งผลให้กลุ่มบริษัทได้เปรียบคู่แข่งขันในการดำเนินธุรกิจ
และกลุ่มบริษัทมีเป้าหมายที่จะขยายบัญชีสินเชื่อเช่าซื้อให้เติบโตอย่างต่อเนื่องโดยการขยายสาขาเพิ่มขึ้นในเขตภาคกลาง
ภาคเหนือ ภาคตะวันออกเฉียงเหนือ และภาคใต้ทั้งนี้ ณ 31 ธันวาคม 2549
กลุ่มบริษัทมีจำนวนสาขาทั้งสิ้น 64 สาขา ครอบคลุม 34 จังหวัดทั่วทุกภาคของประเทศ

ผลการดำเนินงานของกลุ่มบริษัท รายได้รวมปี 2549 เท่ากับ 2,151.5 ล้านบาท เพิ่มขึ้น 2.8 %
จาก 2,094.1 ล้านบาทในปี 2548 ซึ่งอัตราการเพิ่มขึ้นของรายได้ต่ำลงกว่าปีที่ผ่านๆมา
เนื่องมาจากภาวะเศรษฐกิจที่ชะลอตัว และปัญหาน้ำท่วม ส่งผลให้ยอดจำหน่ายรถจักรยานยนต์ลดลง
ส่วนค่าใช้จ่ายรวม ปี 2549 เท่ากับ 1,677.0 ล้านบาท เพิ่มขึ้น 13.9 % จาก 1,471.9
ล้านบาทในปี 2548
สาเหตุหลักมาจากการเพิ่มขึ้นของค่าใช้จ่ายในการบริหารที่ปรับตัวเพิ่มขึ้นจากการแข่งขันที่เพิ่มสูงขึ้นมาก
และค่าใช้จ่ายด้านบุคคลากรจากการขยายสาขาของธุรกิจ จากการเพิ่มขึ้นของค่าใช้จ่ายนี้
ทำให้กลุ่มบริษัทมีกำไรสุทธิลดลง โดยกำไรสุทธิปี 2549 เท่ากับ 248.6 ล้านบาท ลดลง 28.1 %
จาก 345.7 ล้านบาทในปี 2548

ฐานะทางการเงินของกลุ่มบริษัท ณ.วันที่ 31 ธันวาคม 2549 บริษัทมีสินทรัพย์รวม 5,331.9
ล้านบาท ลดลง 7.9 % จาก 5,788.0 ล้านบาทในปี 2548
เกิดจากการลดลงของลูกหนี้เช่าซื้อตามภาวะการชะลอตัวของอุตสาหกรรม มีหนี้สินรวม 3,060.6
ล้านบาท ลดลง 14.2 % จาก 3,565.2 ล้านบาทในปี 2548
จากการชำระคืนเงินกู้ยืมสถาบันการเงิน มีส่วนของผู้ถือหุ้นรวม 2,271.4 ล้านบาท เพิ่มขึ้น 2.2 %
จาก 2,222.8 ล้านบาทในปี 2548 จากผลกำไรสุทธิของกลุ่มบริษัท หลังจากหักเงินปันผลจ่ายแล้ว

การดำเนินธุรกิจเช่าซื้อมีปัจจัยความเสี่ยงที่สำคัญ ได้แก่
ความเสี่ยงด้านการเงินเนื่องจากรายได้หลักเป็นดอกเบี้ยรับจากการให้สินเชื่อ
ซึ่งถูกกำหนดเป็นอัตราดอกเบี้ยไว้คงที่ตลอดอายุสัญญา แต่ดอกเบี้ยเงินกู้ยืมมีแนวโน้มสูงขึ้น
เพื่อเป็นการป้องกันความเสี่ยงที่จะเกิดขึ้น ในปี 2547
บริษัทจึงได้ทำข้อตกลงกับสถาบันการเงินโดยกำหนดอัตราดอกเบี้ยในช่วงระยะเวลา 3 ปี
สูงสุดไม่เกิน 4 % สำหรับวงเงินกู้ 2,200 ล้านบาท นอกจากนั้นในปี 2548
บริษัทยังได้ขายหุ้นกู้ให้แก่ผู้ลงทุนสถาบันจำนวน 745 ล้านบาท อัตราดอกเบี้ย 4.2% และ 4.8%
โดยมีอายุหุ้นกู้ 2 ปี และ 3.5 ปี ตามลำดับ
ซึ่งจะสอดคล้องกับอายุการให้สินเชื่อเช่าซื้อโดยเฉลี่ยแก่ลูกค้าใหม่
เป็นการลดความเสี่ยงจากการผันผวนของอัตราดอกเบี้ยได้ในระดับหนึ่ง
ทั้งนี้บริษัทได้ให้ความสำคัญกับการบริหารความเสี่ยงอย่างเหมาะสม
ตามที่ได้เปิดเผยแล้วในหัวข้อปัจจัยความเสี่ยงโดยคำนึงถึงประโยชน์สูงสุดของผู้ถือหุ้นเป็นหลักและถูกต้องตามหลักการกำกับดูแลกิจการที่ดี
ตามแนวทางที่ตลาดหลักทรัพย์แห่งประเทศไทย(ต.ล.ท.)
และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดไว้